Račune za školske knjige roditelji diljem Hrvatske mogu baciti u smeće jer zagrebački gradonačelnik i kandidat za premijera Milan Bandić, koji je birače uvjeravao u suprotno, ni izdaleka nije uspio u svom naumu. Uvjeravao je, uostalom, i samog sebe, kao i članove svoje stranke, u vlastitu jačinu i snagu, što ga je, izgleda, koštalo više nego bilo koja afera u kojoj se spominjalo ime prvog čovjeka metropole. Birači u Hrvatskoj mijenjaju smjer jer je očigledno da su se zasitili istih političara.

U Bandićevu se timu neuspjeh na parlamentarnim izborima zamjenjuje riječju uspjeh, negirajući pritom činjenicu da su od ambicije da Bandić postane premijer ostala samo dva saborska mandata – od kojih jedan pripada Čačićevim reformistima koji su koalirali s Bandićem. Sada kao prvi argument svoje uspješnosti ističu da su se potvrdili kao parlamentarna stranka koja ima uspjeh.

Nigdje više nije prvi izbor

Neuspjeh, koji bandićevci osporavaju, a prema kojem su mandati osigurani u drugoj i šestoj izbornoj jedinici, jasan je ako se u odnos stave glasovi Zagrepčana – ni u jednoj gradskoj četvrti gradonačelnik sa 16 godina staža Zagrepčanima više nije izbor. Dapače, četvrta im je, pa čak i peta opcija, treća tek u Sesvetama i dijelu zagrebačke Dubrave. Rezultat je to lošiji kada je jasno da su upravo Zagrepčani, oni za koje gradonačelnik Bandić tvrdi da zna što žele i kako dišu, uplaćujući najveći prirez u proračunu, financirali socijalne mjere, projekte i ideje koje je Bandić forsirao u svojoj predizbornoj kampanji paralelno poručujući drugima: “Ovako će vam biti u cijeloj Hrvatskoj ako izaberete mene.”

Koliki je račun? 62 milijuna kuna, iznos u koji je uračunat samo dio mjera – plaća za majke s troje ili više djece, plaćeno dopunsko umirovljenicima, otpis dugova dužnicima, udžbenici djeci iz drugih gradova, a u taj iznos uračunato je samo 14 donacija i iznos koji je Bandić osigurao kako bi ilegalcima osigurao priključak na vodu. Toliki milijuni za dva saborska mandata.

Jaka konkurencija

– O debaklu se ne može govoriti, ali nije ni uspjeh – ukratko je objasnio Ljubo Jurčić, a primjerice Miodrag Demo, Milana Vuković Runjić i Ivo Baldasar tvrdili su suprotno naglašavajući kako ne vjeruju da će se rezultat parlamentarnih izbora za Milana Bandića prekopirati na lokalnu razinu na izborima u svibnju iduće godine. A da njegov uspjeh nije upitan, uvjeren je i Ćiro Blažević.

– Kada je u pitanju Zagreb, svi su za Bandića – kaže Blažević. Ipak ovi izbori pokazuju da su Bandiću leđa okrenuli njegovi vjerni birači, i to u kvartovima u kojima ga nije bilo moguće pobijediti – Kozari boku, Kozari putevima, Markuševcu, Sesvetama, Klari, pa čak i u njegovu vlastitom kvartu Peščenici, kao i ostalim rubnim dijelovima grada Zagreba. Riječ debakl već se u prošlosti spominjala uz Bandića, no on se dizao kao iz pepela. Hoće li mu to uspjeti u Zagrebu iduće godine ili su, kao i na nacionalnoj razini, birači ipak, kako to smatra Jurčić, potražili neki novi smjer?

– Bandić će na razini grada Zagreba ovisiti o konkurentima, no ne treba zanemariti da se glasačko tijelo uvijek veže za ljude, pa tako i Milan Bandić ima vezane glasače – kaže Jurčić. Takvo pitanje suvišno je za Sandru Perković koja je u prošlom sazivu zahvaljujući toj stranci sjedila i u Saboru i u klupama Skupštine Grada Zagreba.

– Nema tko zamijeniti Bandića – kaže Perković koja će se na neko vrijeme odmoriti od politike – i one na nacionalnoj i one na gradskoj razini.

– Nije to moje konačno zbogom politici, ali posvetit ću se sportu – kaže Perković negirajući da to ima ikakve veze s rezultatima parlamentarnih izbora. A Bandićevi konkurenti na razini grada Zagreba u svibnju iduće godine?

– Svakako mu je najveća konkurentica Anka Mrak Taritaš i, ako HDZ za kandidata postavi Dragu Prgometa umjesto Andrije Mikulića, Bandić će imati prave protukandidate – kaže Jurčić. Za vratom u Zagrebu Bandiću diše i Sandra Švaljek, kojoj sve više Zagrepčana pruža podršku. Svidjela im se kad je nekoliko mjeseci vodila Zagreb.

>> Bandić ima poruku za HDZ i Most: I da hoće, ne mogu me zaobići